Oficialusis leidinys L 153 , 30/04/2004 p. 0103 - 0113



Komisijos direktyva 2004/78/EB 2004 m. balandžio 29 d. derindama su technikos pažanga iš dalies keičianti Europos Parlamento ir Tarybos direktyvą 2001/56/EB dėl motorinių transporto priemonių ir jų priekabų šildymo sistemų ir Tarybos direktyvą 70/156/EEB (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1], ypač į jos 13 straipsnio 2 dalį, atsižvelgdama į 2001 m. rugsėjo 27 d. Europos Parlamento ir Tarybos direktyvą 2001/56/EB dėl motorinių transporto priemonių ir jų priekabų šildymo sistemų, ypač į jos 5 straipsnį [2], kadangi: (1) Direktyva 2001/56/EB yra viena iš EB tipo patvirtinimo procedūros, nustatytos Direktyva 70/156/EEB, specialiųjų direktyvų. Direktyva 2001/56/EB nustato transporto priemonių su degimo krosnelėmis ir degimo krosnelių kaip komponentų tipo patvirtinimo reikalavimus, (2) Pagal Direktyvos 2001/56/EB 5 straipsnį Komisija turi išnagrinėti papildomus saugos reikalavimus, taikomus suskystintomis naftos dujomis (SND) kūrenamoms transporto priemonių šildymo sistemoms. (3) Iki šiol valstybės narės taikė atskirus nacionalinius reikalavimus transporto priemonėms, kuriose įrengtos SND šildymo sistemos. Siekiant suderinti SND įtaisų ir šildymo sistemų techninius reikalavimus, du dabar esami Europos standartai turėtų būti taikomi pagal motorinių transporto priemonių ir jų priekabų tipo patvirtinimo sistemą. Todėl, atsižvelgiant į technikos pažangą, nuspręsta, kad būtina įdiegti šiuos du EN standartus ir pagrindinius UN/ECE Reglamento Nr. 67 elementus į Direktyvą 2001/56/EB. (4) Todėl Direktyva 2001/56/EB turėtų būti atitinkamai iš dalies pakeista, visų pirma, kad būtų aiškiau, turėtų būti pakeistas VIII priedas. (5) Išlygų dėl specialiosios paskirties transporto priemonių šildymo sistemų, visų pirma automobilių-furgonų ir namelių-autopriekabų, kuriuose pakankamai dažnai įrengiamos SND šildymo sistemos, nebereikia, nes nustatyti reikalavimai SND šildymo sistemoms. Todėl Direktyvos 2001/56/EB suderintos saugos nuostatos turi būti taikomos visoms transporto priemonėms, įskaitant Direktyvos 70/156/EEB XI priede nurodytas specialiąsias transporto priemones. (6) Todėl Direktyva 70/156/EEB turėtų būti atitinkamai iš dalies pakeista. (7) Šioje direktyvoje numatytos priemonės atitinka pagal Direktyvos 70/156/EEB 13 straipsnį įkurto Derinimo su technikos pažanga komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 2001/56/EB pataisa Direktyva 2001/56/EB iš dalies keičiama taip: 1. I ir II priedai keičiami kaip nurodyta šios direktyvos I priedo A dalyje; 2. VIII priedas keičiamas šios direktyvos I priedo B dalyje pateikiamu tekstu. 2 straipsnis Direktyvos 70/156/EEB pataisa Direktyva 70/156/EEB iš dalies keičiama pagal šios direktyvos II priedą. 3 straipsnis Pereinamosios nuostatos 1. Nuo 2004 m. spalio 1 d. naujų tipų transporto priemonėms, kuriose įrengtos SND šildymo sistemos, atitinkančios Direktyvos 2001/56/EB I, II ir IV–VIII prieduose, su pakeitimais, padarytais šia direktyva, nustatytus reikalavimus, valstybės narės neturi teisės dėl su šildymo sistemomis susijusių priežasčių: a) atsisakyti suteikti EB tipo patvirtinimą arba nacionalinį tipo patvirtinimą; b) uždrausti registruoti, prekiauti ar pradėti eksploatuoti. 2. Nuo 2004 m. spalio 1 d. naujų tipų SND kūrenamoms deginimo krosnelėms kaip komponentams, atitinkantiems Direktyvos 2001/56/EB I, II ir IV–VIII prieduose, su pakeitimais, padarytais šia direktyva, nustatytus reikalavimus, valstybės narės neturi teisės: a) atsisakyti suteikti EB tipo patvirtinimą arba nacionalinį tipo patvirtinimą; b) uždrausti prekiauti ar pradėti eksploatuoti. 3. Nuo 2006 m. sausio 1 d. transporto priemonių, kuriose įrengtos SND šildymo sistemos, tipams arba SND kūrenamų deginimo krosnelių kaip komponentų tipams, kurie neatitinka Direktyvos 2001/56/EB I, II ir IV–VIII prieduose, su pakeitimais, padarytais šia direktyva, nustatytų reikalavimų, valstybės narės atsisako suteikti EB tipo patvirtinimą ir gali atsisakyti suteikti nacionalinį tipo patvirtinimą. 4. Nuo 2007 m. sausio 1 d. transporto priemonėms, kuriose įrengtos SND šildymo sistemos, neatitinkančios Direktyvos 2001/56/EB I, II ir IV–VIII prieduose, su pakeitimais, padarytais šia direktyva, nustatytų reikalavimų, valstybės narės: a) laiko atitikties sertifikatus, kuriuos transporto priemonės turi pagal Direktyvos 70/156/EEB nuostatas, nebegaliojančiais tos direktyvos 7 straipsnio 1 dalies tikslais; b) gali atsisakyti registruoti, uždrausti prekiauti ar pradėti eksploatuoti naujas transporto priemones dėl su šildymo sistemomis susijusių priežasčių. 5. Nuo 2007 m. sausio 1 d. Direktyvos 2001/56/EB I, II ir IV–VIII priedų, su pakeitimais, padarytais šia direktyva, reikalavimai SND kūrenamoms degimo krosnelėms kaip komponentams taikomi Direktyvos 70/156/EEB 7 straipsnio 2 dalies tikslais. 4 straipsnis Perkėlimas į nacionalinės teisės aktus 1. Valstybės narės patvirtina įstatymus ir kitus teisės aktus, kurie, įsigalioję iki 2004 m. rugsėjo 30 d., įgyvendina šią direktyvą. Jos nedelsdamos praneša Komisijai šių nuostatų tekstus ir jų koreliacijos su šia direktyva lentelę. Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 5 straipsnis Įsigaliojimas Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje. 6 straipsnis Adresatai Ši direktyva skirta valstybėms narėms. Priimta Briuselyje, 2004 m. balandžio 29 d. Komisijos vardu Erkki Liikanen Komisijos narys [1] OL L 42, 1970 2 23, p. 1. Direktyva su paskutiniais pakeitimais, padarytais Europos Parlamento ir Tarybos direktyva 2004/3/EB (OL L 49, 2004 2 19, p. 36). [2] OL L 292, 2001 11 9, p. 21. Direktyva su pakeitimais, padarytais 2003 m. Stojimo aktu. -------------------------------------------------- PRIEDAI I PRIEDAS DIREKTYVOS 2001/56/EB PATAISOS A DALIS 1. I priedas iš dalies keičiamas taip: a) 1 priedėlyje įrašomi tokie nauji 9.10.5.3 ir 9.10.5.3.1 punktai: "9.10.5.3. Trumpas transporto priemonės aprašas siejant su deginimo šildymo sistema ir automatiniu valdymu:… 9.10.5.3.1. Degimo krosnelės, oro įleidimo sistemos, išmetamosios sistemos, degalų bako, degalų tiekimo sistemos (įskaitant sklendes) ir elektros jungčių komponuotės schema, kuriame pavaizduota tų komponentų padėtis transporto priemonėje.". Buvęs 9.10.5.3 punktas pernumeruojamas į 9.10.5.4 punktą. b) 2 priedėlio papildyme įrašomi tokie nauji 1.2.1 ir 1.2.2 punktai: "1.2.1. Modelis ir tipas: … 1.2.2. Komponentas ir patvirtinimo numeris, jei taikytina: …". c) 3 priedėlio 1.2 punktas keičiamas taip: "1.2. Degimo krosnelės ir visų jos komponentų išsamus aprašas, komponuotės brėžiniai ir montavimo aprašas.". d) I priedo 5 priedėlio 1.1.2 punkte tekstas "Direktyvos 78/548/EEB" keičiamas tekstu "Direktyvos 2001/56/EB". 2. II priedo 3.2.1 punktas iš dalies keičiamas taip: a) lentelės eilutėje "Dujiniais degalais kūrenama" tekstas "Žr. 2 ir 3 pastabas" keičiamas tekstu "Žr. 3 pastabą"; b) 2 pastaba naikinama. B DALIS VIII priedas keičiamas taip: VIII PRIEDAS SND KŪRENAMŲ DEGIMO KROSNELIŲ IR SND ŠILDYMO SISTEMŲ SAUGOS REIKALAVIMAI 1. AUTOMOBILINĖS ŠILDYMO SISTEMOS 1.1. Jei motorinės transporto priemonės SND šildymo sistema gali būti naudojama ir tuomet, kai transporto priemonė važiuoja, SND kūrenama deginimo krosnelė ir jos tiekimo sistema turi atitikti tokius reikalavimus: 1.1.1. SND kūrenama deginimo krosnelė turi atitikti suderinto standarto "Techniniai suskystintų naftos dujų prietaisų reikalavimai. Suskystintųjų naftos dujų patalpų šildymo įranga su uždara degimo kamera, įrengiama transporto priemonėse ir laivuose" (EN 624:2000) [1] reikalavimus. [2]. 1.1.3. Transporto priemonės SND šildymo sistemos dujinės fazės įranga turi atitikti suderinto standarto "Buitinių suskystintųjų naftos dujų sistemų įrengimo gyvenamosiose poilsinėse ir kitose kelių transporto priemonėse techniniai reikalavimai" (EN 1949:2002) [3] reikalavimus. 1.1.4. SND tiekimo sistema turi būti suprojektuota taip, kad SND būtų tiekiamos įrengtai SND degimo krosnelei reikiamo slėgio ir tinkamos fazės. Iš nuolatinės SND talpyklos leidžiama imti dujinės arba skystosios fazės SND. 1.1.5. Ties nuolatinės SND talpyklos, iš kurios SND tiekiamas į krosnelę, skysčio išleidimo anga turi būti įrengta nuotoliniu būdu valdoma darbinė sklendė su UN/ECE Reglamento Nr. 67 17.6.1.1 punkte reikalaujamu praleidžiamuoju vožtuvu. Nuotoliniu būdu valdoma darbinė sklendė su praleidžiamuoju vožtuvu turi būti valdoma taip, kad ji automatiškai užsidarytų per penkias sekundes nuo transporto priemonės variklio sustojimo, neatsižvelgiant į uždegimo jungiklio padėtį. Jei per tas penkias sekundes krosnelės ar SND tiekimo sistemos įjungimo mygtukas aktyvuojamas, šildymo sistema gali toliau veikti. Šildymą visuomet galima įjungti iš naujo. 1.1.6. Jei SND iš nuolatinės SND talpyklos ar atskirų nešiojamųjų SND cilindrų tiekiamos dujinės fazės, turi būti atitinkamos priemonės, užtikrinančios, kad: 1.1.6.1. jokios skystos SND negalėtų patekti į slėgio reguliatorių ar SND degimo krosnelę. Gali būti naudojamas atskyriklis, ir 1.1.6.2. dujos negalėtų nekontroliuojamai išsiveržti dėl avarijos. Turi būti priemonės, sustabdančios SND srautą, įrengiant įtaisą tiesiai po cilindro ar talpykloje įmontuoto reguliatoriaus arba, jei reguliatorius įmontuotas toliau nuo cilindro ar talpyklos, įtaisas turi būti įrengiamas iškart prieš žarnelę ar vamzdelį nuo cilindro ar talpyklos, o po reguliatoriaus įrengiamas papildomas įtaisas. 1.1.7. Jei SND tiekiamos skystosios fazės, garintuvas ir slėgio reguliatoriaus įrenginys turi būti reikiamai šildomi tinkamu šilumos šaltiniu. 1.1.8. Transporto priemonių, kuriose SND naudojamos joms varyti, SND degimo krosnelė gali būti prijungta prie tos pačios nuolatinės SND talpyklos, kuri tiekia SND varikliui, jei laikomasi varymo sistemos saugos reikalavimų. Jei šildymui naudojama atskira SND talpykla, šioje talpykloje turi būti įrengtas atskiras pripildymo įtaisas. 2. TIK STACIONARIAM NAUDOJIMUI SKIRTOS SND ŠILDYMO SISTEMOS 2.1. SND šildymo sistemos, kuri skirta naudoti tik tuomet, kai transporto priemonė stovi, SND deginimo krosnelė ir jos tiekimo sistema turi atitikti tokius reikalavimus: 2.1.1. Skyriuje, kurioje laikomi nešiojamieji SND cilindrai, ir netoli šildymo sistemos valdymo įtaiso pritvirtinamos nuolatinės etiketės su instrukcijomis, nurodančiomis, kad tuomet, kai transporto priemonė važiuoja, SND šildytuvas turi būti išjungtas ir nešiojamojo SND cilindro sklendė užsukta. 2.1.2. SND degimo krosnelė turi atitikti 1.1.1 punkto reikalavimus. 2.1.3. SND šildymo sistemos dujinės fazės įranga turi atitikti 1.1.3 punkto reikalavimus. [1] Komisijos komunikatas įgyvendinant 1990 m. birželio 20 d. Tarybos direktyvą 90/396/EEB dėl valstybių narių įstatymų, susijusių su dujas deginančiais prietaisais, suderinimo (OL C 202, 2001 7 18, p. 5). [2] Transporto priemonių, kuriose įrengta speciali įranga, skirta naudoti jos varymo sistemos suskystintas naftos dujas, patvirtinimas atsižvelgiant į tokios įrangos įrengimą [3] EN 1949:2002 parengė Europos standartizacijos komitetas (CEN), EN 624:2000 daro nuorodą į 1949:2002 (žr. 1.1.1 punktą). -------------------------------------------------- II PRIEDAS Direktyva 70/156/EEB iš dalies keičiama taip: 1. I priede įrašomi tokie punktai: "9.10.5.3. Trumpas transporto priemonės aprašas siejant su deginimo šildymo sistema ir automatiniu valdymu: 9.10.5.3.1. Degimo krosnelės, oro įleidimo sistemos, išmetamosios sistemos, degalų bako, degalų tiekimo sistemos (įskaitant sklendes) ir elektros jungčių komponuotės schema, kurioje pavaizduota tų komponentų padėtis transporto priemonėje.". Buvęs 9.10.5.3 punktas pernumeruojamas į 9.10.5.4 punktą. 2. XI priedas iš dalies keičiamas taip: a) 1 priedėlio 36 punktas keičiamas taip: Nr. | Tema | Direktyvos Nr. | M1 ≤ 2500(1) kg | M1 < 2500(1) kg | M2 | M3 | "36 | Šildymo sistemos | 2001/56/EB | X | X | X | X" | | b) 2 priedėlio 36 punktas keičiamas taip: Nr. | Tema | Direktyvos Nr. | M1 | M2 | M3 | N1 | N2 | N3 | O1 | O2 | O3 | O4 | "36 | Šildymo sistemos | 2001/56/EB | X | X | X | X | X | X | X | X | X | X" | | c) 3 priedėlyje įrašomas toks 36 punktas: Nr. | Tema | Direktyvos Nr. | M1 | M2 | M3 | N1 | N2 | N3 | O1 | O2 | O3 | O4 | "36 | Šildymo sistemos | 2001/56/EB | X | X | X | X | X | X | X | X | X | X" | | d) 4 priedėlyje įrašomas toks 36 punktas: Nr. | Tema | Direktyvos Nr. | N kategorijos mobilieji kranai | "36 | Šildymo sistemos | 2001/56/EB | X" | | e) Skyriuje "Raidžių reikšmės" įrašomos tokios raidės: "I Leidžiama naudoti tik tose šildymo sistemose, kurios nėra specialiai skirtos gyvenamiesiems tikslams." "P Leidžiama naudoti tik tose šildymo sistemose, kurios nėra specialiai skirtos gyvenamiesiems tikslams. Transporto priemonės priekyje turi būti įrengta atitinkama sistema." --------------------------------------------------